A̱sꞌa̱i kinchja̱ko̱ ngáha xu̱to̱:
—An ndꞌí xi tsꞌín ndzjehe̱n xu̱ta̱ a̱sunntei̱.
Xi tsjénnkina najmi jyun má kꞌúéma.
Sꞌe̱he̱ ndꞌí xi tsꞌi̱ínkꞌíéntu tíkꞌuhu̱n.
A̱sꞌa̱i bꞌa̱ i̱ncha kitsú já fariseo̱:
—Ji tíꞌmi su̱ba̱i̱ kju̱a̱nda yjohi̱.
Kui nga najmi chjíhi̱ ra̱ én xi tíchubahani.
Bꞌi̱ kitsú Jesu nga kinchja̱:
—Ta̱ ndaha tsa an tífi su̱ba̱ha̱ ra̱ kju̱a̱nda yjona̱,
tu̱nga chjíhi̱ ra̱ én xi tínchja,
a̱tꞌaha̱ be má nibahana ko̱ má kfín ngáhana.
Jun najmi yo má nibáhana ko̱ najmi yo má kfín ngáhana.
Jun bi,
xi nkú tsꞌín tíjñaha̱ a̱sunntei̱,
bꞌa̱ tsꞌín chasoho̱o ni xi nda ko̱ ni xi najmi nda,
tu̱nga an najmi basjehe̱ ni xi nda ko̱ ni xi najmi nda tsꞌín xu̱ta̱.
Tu̱nga tsa ni xi bꞌa̱ tsꞌihinna,
kixi̱ tsꞌian,
a̱tꞌaha̱ najmi kuenta̱na̱ bꞌa̱ tsꞌihinna.
Na̱ꞌmi xi kitsꞌín nibá nína bꞌa̱ tsꞌinka̱.
Santaha kju̱a̱téxumanu̱u bꞌa̱ tsꞌín tjítꞌa:
Tsa jo já ku̱i̱tsu̱ya nku ni,
chjíhi̱ ra̱ ni xi ku̱i̱tsu̱ jóo̱.
An tífihi̱ ra̱ kju̱a̱nda yjona̱ ko̱ Na̱ꞌmina̱ xi kitsꞌín nibána ta̱ tífina kju̱a̱nda.
Bꞌa̱ kitsú jóo̱:
—¿Má tíjña Na̱ꞌmihi̱?
Bꞌi̱ kitsú Jesu:
—Najmi yanú ko̱ ta̱ ndaha najmi yo Na̱ꞌmina̱.
Tsa yanú,
ta̱ cha̱ ru̱u Na̱ꞌmina̱.
Bꞌa̱ tsꞌín kinchja̱ nga tsakúya má ma na̱tsihi̱n ni̱nku̱,
má tíjña kaxa̱ha̱ to̱on chje̱.
Ndaha nku najmi jakjꞌánijéhe̱,
a̱tꞌaha̱ najmi kje̱e bichú chu̱ba̱ha̱.
A̱sꞌa̱i ta̱ kinchja̱há ngáha:
—An kfíán ko̱ ku̱i̱nchísjainú.
A̱jihi̱n ngatitsunnu̱u ku̱a̱yájiun nga najmi ta̱ tíi̱jñahana.
Má nga kfíán najmi ka̱ma kuankíún.
Bꞌa̱ kitsú já judio̱ kꞌaku̱:
—¿A tsꞌi̱ínkꞌien subahá yjoho̱?
¿Á:
“má nga kfíán najmi ka̱ma kuankíún”,
títsuhu?
Bꞌi̱ kitsú Jesu:
—Kintei̱ tsꞌa̱jun,
nkꞌa ján tsꞌa̱n.
A̱sunntei̱ tje̱he̱nnu̱u,
nkꞌa ján tje̱he̱nna.
Tsa najmi sꞌe̱jinnu̱u nga an xi tíi̱jña,
ngatitsunnu̱u ku̱a̱yájiun.
Kui kju̱a̱ha nga bꞌa̱ kuaxihi̱nnu̱u na̱ndꞌa̱i̱ nga ngatitsunnu̱u ku̱a̱yájiun.
—¿Yáha ji?
—kitsú jóo̱.
Bꞌi̱ kitsú Jesu:
—Xi ja kixinnu̱u nga tutsꞌihi̱n ni.
Benu̱u.
Ka̱ma xínya xi nkú tsꞌín tjíntuyánu̱u.
Ka̱ma xínya má nihi xi nda ko̱ má nihi xi najmi nda tínꞌo.
Tu̱nga xi kitsꞌín nibána,
kui xi ma nꞌe sꞌejián ni xi tsu.
Ko̱ ni xi kintꞌe nga kinchja̱,
kui xi tínchja ngáhana a̱sunntei̱.
Tu̱nga najmi kamankjihín ra̱ jóo̱ nga Nti̱a̱ Na̱ꞌmiu̱ kinchja̱ni̱jmíyaha.
Kui nga bꞌi̱hí ta̱ kitsú ngáha Jesu:
—Nkꞌie nga chjúsíntje̱nnkꞌo Ntíhi̱ Nda̱xꞌi̱u̱n,
nkꞌiehé nga ka̱mankjinnu̱u nga an xi tíi̱jña ko̱ nga ndaha nku ni najmi tsꞌian kuenta̱na̱.
Xi nkú tsꞌín tsakúyana Na̱ꞌmina̱,
kui nihi xi tínchja.
Xi kitsꞌín nibána tíjñako̱na.
Najmi bꞌéjña subana,
a̱tꞌaha̱ tsꞌintjusun tehe̱nte ni xi sasíhi̱n.
Nkꞌie nga bꞌa̱ kitsú,
nkjin ṉkjún xi kisꞌejihi̱n Jesu.